Jongman bid vir boere op tog deur SASiya Simelane-Swart stap van Ermelo tot Kaapstad om mense hoop te bring (Foto: Facebook/Nicholas Jaco Swart) “God het my geroep om vir mense oor die hele Suid-Afrika hoop te bring.” Só sê die 19-jarige Siya Simelane-Swart wat in April besluit het om sy stapskoene af te stof en die lang pad van Ermelo in Mpumalanga tot Kaapstad te voet aan te pak. Siya stap al sowat vyf maande stoksielalleen al langs die Suid-Afrikaanse kus met die doel om vir elke plaasboer en sy plaasgrond wat hy verbygaan te bid vir reën, veiligheid en welvaart. Hy bring ook hoop vir mense wat hy op sy reis raakloop deur vir hulle te bid en hulle te inspireer met sy storie. “Ek het besluit om elke tree ter ere van God te gee,” vertel hy aan Maroela Media. Hierdie geesdriftige jongman vertel dat hy as veldwagter op ’n wildreservaat gewerk het toe God hom as prediker roep om die evangelie te verkondig. Dit is tóé dat hy besluit het om met net die klere aan sy lyf in die pad te val en te antwoord op sy roeping. “Al wat ek wil doen, is om vir mense te bid en hulle weer hoop te gee.” Siya vertel dat die staptog tot dusver allermins maklik is en dat hy al deur talle uitdagings in die gesig gestaar is. Hy is tydens sy reis al ses keer beroof en moes met tye vir sy lewe veg. Snags moes hy meestal langs die pad op die harde grond slaap. Ondanks dié uitdagende omstandighede het sy geloof hom gehelp om vas te byt. “God is goed vir my. Ek wil deur my staptog vir mense wys dat moeilike tye ook tot ’n einde kom. Net soos myne.” Deur al Siya se struikelblokke langs die pad, onthou hy veral die barmhartige samaritane wat oor sy pad gestuur is. Siya se geloof het om gehelp om vas te byt (Foto: Facebook/Nicholas Jaco Swart) Sommige aande het Siya by mense oorgeslaap wat hom sonder vrae by hul huis ingelaat het. “Mense het hul huise en harte vir my oopgemaak.” Hy onthou veral vir Eugene van der Walt wat tussen Stilbaai en Witsand oor sy pad gekom en hom slaapplek en ’n rygeleentheid gegee het. “Ons het mekaar geïnspireer met ons geselsies. Hy het die aand vir my slaapplek betaal by ’n hotel langs die Breederivier,” vertel Siya. “Ek het ook op my tog besef dat jy nie geld nodig het om gelukkig te kan wees nie.” Met meer as 100 km wat nog voorlê, het Siya geleer dat daar meer goedheid in mense skuil as wat ons besef. Hy het wonderlike mense op sy pad ontmoet en ook besef hoeveel mense ’n motiverende woord in vandag se moeilike lewe nodig het. Die pad vorentoe is nog onbekend, sê Siya, maar ál wat hierdie geesdriftige jongman weet, is dat hy sy hele lewe lank die goeie boodskap van God wyd en syd wil versprei.